ພິທີປິດຊຸດຝຶກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ 45 ວັນຊຸດທີ I
ຊຸດຝຶກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ 45 ວັນຊຸດທີ I ໃຫ້ພະນັກງານນຳພາ-ພະນັກ
ງານຫຼັກແຫຼ່ງໃນກະຊວງວິທະຍາສາດ ແລະ ເຕັກໂນໂລຊີ (ກວຕ) ໄດ້ດຳເນີນມາແຕ່ວັນທີ 19 ກຸມພາ 2018 ແລະ ໄດ້ສຳເລັດລົງວັນທີ 26 ເມສາ 2018 ດ້ວຍຜົນສຳເລັດອັນຈົບງາມ.
ໃນຕອນແລງຂອງວັນທີ 26 ເມສາ 2018 ກະຊວງວິທະຍາສາດ ແລະ ເຕັກໂນໂລຊີ ໄດ້ຈັດພິທີປິດຊຸດຝຶກອົບຮົມ ທິດສະດີການເມືອງ ແລະ ການປົກຄອງ ໄລຍະສັ້ນ 45 ວັນຊຸດທີ I ຢູ່ທີ່ຫ້ອງປະຊຸມ ສະຖາບັນການຄຸ້ມຄອງວິທະຍາສາດ ແລະ ເຕັກໂນໂລຊີ ໂດຍໃຫ້ກຽດເຂົ້າຮ່ວມຂອງ ສະຫາຍ ບັນດິດ ສຈ. ບໍ່ວຽງຄຳ ວົງດາລາ, ກຳມະການສູນກາງພັກ, ເລຂາຄະນະພັກ, ລັດຖະມົນຕີ ກວຕ, ມີ ສະຫາຍ ປອ. ຄຳພັນ ວົງພະຈັນ, ຮອງຫົວໜ້າກົມວິຊາການ, ສະຖາບັນການເມືອງ-ການປົກຄອງແຫ່ງຊາດ, ມີບັນດາທ່ານຮອງລັດຖະມົນຕີ, ບັນດາຄະນະພັກ, ຄະນະນຳຂອງກະຊວງ, ບັນດານັກສຳມະນາກອນຈາກຫ້ອງການ, ກົມ ແລະ ສະຖາບັນພາຍໃນ ກວຕ ເຂົ້າຮ່ວມ.
ສະຫາຍ ນາງ ສຸພາລັກ ສີລາເພັດ, ຮອງຫົວໜ້າກົມຈັດຕັ້ງ ແລະ ພະນັກງານ, ຫົວໜ້າຫ້ອງການພັກ ໄດ້ຂຶ້ນຜ່ານບົດສະຫຼຸບຕີລາຄາລວມການຝຶກອົບຮົມ, ການຝຶກອົບຮົມໃນຊຸດນີ້ປະກອບດ້ວຍເອກະສານ 5 ພາກວິຊາ, 37 ບົດ ພ້ອມທັງໄດ້ສົນທະນາແລກປ່ຽນບົດຮຽນ ແລະ ປະສົບການຕົວຈິງຢ່າງກົງໄປກົງມາ, ດ້ວຍບັນຍາກາດຝົດຟື້ນ ແລະ ເຕັມໄປດ້ວຍຄວາມຮັບຜິດຊອບສູງຂອງບັນດາຜູ້ບັນຍາຍທີ່ມາຈາກ ສະຖາບັນການເມືອງການປົກຄອງແຫ່ງຊາດ ແລະ ນັກສຳມະນາກອນ ພາຍໃນ ກວຕ ຊຶ່ງໄດ້ມີຄວາມໝາຍຄວາມສຳຄັນໃຫ້ແກ່ກະຊວງ ເວົ້າລວມ, ເວົ້າສະເພາະແມ່ນ ນັກສຳມະນາກອນທີ່ເຂົ້າຮ່ວມໄດ້ມີການຍົກລະດັບຄວາມຮູ້ຄວາມສາມາດໃຫ້ສູງກວ່າເກົ່າ ສຳເລັດຕາມຄາດໝາຍ ທີ່ວາງໄວ້.
ພາຍຫຼັງຜ່ານບົດສະຫຼຸບການຝຶກອົບຮົມ, ຍັງໄດ້ມີພິທີມອບໃບຢັ້ງຢືນການຝຶກອົບຮົມແກ່ນັກສຳມະນາກອນ ທັງໝົດ 35 ສະຫາຍ, ໂດຍໃຫ້ກຽດມອບ ຂອງ ສະຫາຍ ປອ. ຄຳພັນ ວົງພະຈັນ, ຮອງຫົວໜ້າກົມວິຊາການ, ສະຖາບັນການເມືອງ-ການປົກຄອງແຫ່ງຊາດ.
ໃນໂອກາດດຽວກັນນີ້, ສະຫາຍ ບັນດິດ ສຈ. ບໍ່ວຽງຄຳ ວົງດາລາ, ກໍໄດ້ກ່າວສະແດງຄວາມຍ້ອງຍໍຊົມເຊີຍ ແລະ ຂອບໃຈມາຍັງ ສະຖາບັນການເມືອງ-ການປົກຄອງແຫ່ງຊາດ ທີ່ໄດ້ເອົາໃຈໃສ່ໃນການຖ່າຍທອດຄວາມຮູ້ໃຫ້ແກ່ ນັກສຳມະນາກອນ ແລະ ສະຫາຍ ຍັງໄດ້ເນັ້ນໃຫ້ບັນດານັກສຳມະນາກອນ ຈົ່ງນຳເອົາຄວາມຮູ້ຈາກການຝຶກອົບຮົມ ໃນຄັ້ງນີ້ໄປຈັດຕັ້ງຜັນຂະຫຍາຍເຂົ້າໃນໜ້າທີຂອງຕົນໃຫ້ເກີດປະສິດທິຜົນດີຂຶ້ນກວ່າເກົ່າ.
ຮູບພາບ: ບິນລີ້ ສີສຸລາດ
ບົດຂ່າວ: ບຸນທັນ ນັນທະວົງ